Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 362/14/1102	Bratislava II, 14.4.2014
EEČ : 2-9-141-2014

U Z N E S E N I E

Trestná vec:	obvinená XXXXX  
Prečin:	

Rozhodol: 	prokurátor Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 13.04.2014 v čase o 18.55 h v NC Avion, v predajni XXXXX, na ulici Ivánska cesta 16 v Bratislave, odcudzila z predajnej plochy 1 ks dámsku blúzku Vero moda v hodnote 19,95,- Eur a 1 ks dámsku mikinu Review v hodnote 19,95,- Eur tak, že uvedené veci si vložila na predajnej ploche do čiernej koženej tašky, ktorú mala prevesenú cez plece, následne prešla cez pokladničnú zónu bez zaplatenia, čím spoločnosti XXXXX, spôsobila škodu vo výške 39,90,- Eur, a to aj napriek tomu, že dňa 24.11.2013 bola postihnutá za priestupok proti majetku podľa § 50 ods. 1 zákona č. 372/1990 Zb. o priestupkoch blokovou pokutou zaplatenou na mieste vo výške 20,- €, evidenčné číslo bloku 0081869

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
16 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva Policajného zboru Bratislava II, Odbor poriadkovej polície, Obvodného oddelenia Policajného zboru Bratislava Vrakuňa, pod ČVS: ORP-1036/TK-B2-2014 zo dňa 13.04.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX (ďalej iba „obvinená“) pre úmyselný prečin krádeže podľa § 212 ods. 2 písm. f) Trestného zákona spáchaného na tom skutkovom základe, ako je uvedený v predmetnom uznesení.

Obvinená sa k spáchaniu skutku v plnej miere priznala a svoj skutok oľutovala. Zároveň pri výsluchu a po zákonnom poučení, dala výslovný súhlas na podmienečné zastavenie trestného stíhania.

Spáchanie skutku obvinenou je, okrem samotného priznania obvinenej, preukázané aj výpoveďou svedka - poškodeného, záznamom o vykonaní zásahu zo strany SBS, blokom na pokutu číslo 0081869 a výpisom z Ústrednej evidencie priestupkov Ministerstva vnútra Slovenskej republiky.

Podľa § 212 ods. 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.

Podľa § 212 ods. 2 písm. f) Trestného zákona rovnako ako v odseku 1 sa potrestá, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
 
	Podľa § 216 ods. 3 Trestného poriadku obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.
 
	Podľa § 216 ods. 4 Trestného poriadku obvinenému možno tiež podľa odseku 2 uložiť, aby v skúšobnej dobe dodržiaval primerané obmedzenia a povinnosti smerujúce k tomu, aby viedol riadny život alebo aby sa zdržal činnosti, ktorá viedla k spáchaniu prečinu.
 
S poukazom na ustanovenie § 216 ods. 2 Trestného poriadku som obvinenej určil skúšobnú dobu v trvaní 16 mesiacov.

Obvinená nebola doposiaľ súdne trestaná a raz bola sankcionovaná pre priestupok. Uvedené sa však týka drobnej krádeže, keď obvinená bola dňa 24.11.2013 postihnutá za priestupok proti majetku podľa § 50 ods. 1 zákona č. 372/1990 Zb. o priestupkoch blokovou pokutou zaplatenou na mieste vo výške 20,- €, evidenčné číslo bloku 0081869, a tento je posudzovaný v rámci stíhaného skutku pre úmyselný prečin krádeže podľa § 212 ods. 2 písm. f) Trestného zákona.

Obvinená sa k trestnému činu priznala, s podmienečným zastavením trestného stíhania súhlasila, jej vyhlásenie bolo vykonané slobodne, vážne a zrozumiteľne, a tak vzhľadom na vyššie uvedené skutočnosti, osobu obvinenej, jej vec, s prihliadnutím na jej doterajší život, keďže ide o osobu doposiaľ netrestanú, ktorá doteraz žila bez väčších excesov z noriem spoločnosti, ako aj na všetky okolnosti prípadu som dospel k záveru, že u obvinenej sú splnené podmienky na rozhodnutie o podmienečnom zastavení trestného stíhania, pričom toto rozhodnutie možno považovať za dostačujúce.

Na základe vyššie uvedeného som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Štefan Božík
prokurátor